b'\n_START_ARTICLE_\nAloyzas Jurgutis (1939)\n_START_PARAGRAPH_\nAloyzas Jurgutis (1939 m. bir\xc5\xbeelio 9 d. Laukuvoje (\xc5\xa0ilal\xc4\x97s raj.)) \xe2\x80\x93 dirigentas, pianistas, vargonininkas, pedagogas, kompozitorius.\n_START_SECTION_\nBiografija\n_START_PARAGRAPH_\nT\xc4\x97vas Stanislovas Jurgutis studijavo Klaip\xc4\x97dos ir Kauno konservatorijose. Nuo 1920 m. iki mirties vargonininkavo Laukuvos, K\xc4\x97daini\xc5\xb3 ir Kauno parapijose. Tod\xc4\x97l ir pirmasis Aloyzo muzikos mokytojas buvo t\xc4\x97vas._NEWLINE_1953\xe2\x80\x931954 m. A. Jurgutis choro dirigavimo mok\xc4\x97si Klaip\xc4\x97dos muzikos mokykloje, o 1955\xe2\x80\x931958 m. \xe2\x80\x93 Kauno Juozo Gruod\xc5\xbeio muzikos mokykloje. Mokydamasis vadovavo Panemun\xc4\x97s ligonin\xc4\x97s moter\xc5\xb3 vokaliniam ansambliui, grojo estradiniuose orkestruose._NEWLINE_1958\xe2\x80\x931963 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (doc. Konrado Kavecko klas\xc4\x97). Studijuodamas buvo \xc5\xa1ios mokslo \xc4\xafstaigos koncertmeisteris, vadovavo miesto vokaliniams ansambliams ir Lentvario metalo fabriko \xe2\x80\x9eKaitra" mi\xc5\xa1riajam chorui (1961\xe2\x80\x931963 m.). U\xc5\xbe gaut\xc4\x85 stipendij\xc4\x85 prival\xc4\x97jo trejus metus dirbti pagal paskyrim\xc4\x85, tod\xc4\x97l 1963\xe2\x80\x931966 m. dirbo Kazachijos konservatorijoje Alma Atoje. D\xc4\x97st\xc4\x97 dirigavim\xc4\x85 ir muzikos teorijos disciplinas, buvo choro vadovas ir besikurian\xc4\x8dios operos studijos dirigentas._NEWLINE_Nuo 1966 m. \xe2\x80\x93 rudens Lietuvos valstybin\xc4\x97s konservatorijos Choro dirigavimo katedros vyr. d\xc4\x97stytojas ir choro studijos chormeisteris. 1967 m. choro dirigavimo studijas gilino Maskvos valstybin\xc4\x97je Piotro \xc4\x8caikovskio konservatorijoje. Vilniuje ramiai dirbti negal\xc4\x97jo \xe2\x80\x93 buvo persekiojamas KGB tarnyb\xc5\xb3, tod\xc4\x97l 1974 m. vasar\xc4\x85 i\xc5\xa1vyk\xc4\x99s ekskursijon \xc4\xaf Jugoslavij\xc4\x85, slapta per\xc4\x97jo sien\xc4\x85 \xc4\xaf Italij\xc4\x85 ir pasipra\xc5\xa1\xc4\x97 politinio prieglobs\xc4\x8dio._NEWLINE_1974 m. rugs\xc4\x97jo 25 d. atvyko \xc4\xaf JAV ir apsigyveno \xc4\x8cikagoje. Prad\xc4\x97jo dirbti Chicago Conservatory College. I\xc5\xa1 prad\xc5\xbei\xc5\xb3 buvo Alice Stephens dainavimo klas\xc4\x97s ir choro studijos koncertmeisteris, v\xc4\x97liau \xe2\x80\x93 dirigento pad\xc4\x97j\xc4\x97jas, kamerinio orkestr\xc4\x97lio vadovas. 1981 m. u\xc5\xbedarius konservatorij\xc4\x85, kur\xc4\xaf laik\xc4\x85 vert\xc4\x97si priva\xc4\x8diomis muzikos (fortepijono, vargon\xc5\xb3, akordeono) pamokomis ir k\xc5\xabryba. 1975\xe2\x80\x931976 m. buvo \xc4\x8cikagos Lietuvi\xc5\xb3 operos dirigento Vytauto Marijo\xc5\xa1iaus asistentas. Pastat\xc4\x97 tris vienveiksmes lietuvi\xc5\xa1kas operas: Jeronimo Ka\xc4\x8dinsko \xe2\x80\x9eJuodas laivas\xe2\x80\x9c, Vytauto Marijo\xc5\xa1iaus \xe2\x80\x9ePriesaika\xe2\x80\x9c ir Juliaus Gaidelio \xe2\x80\x9eGintaro \xc5\xa1aly", dirigavo keletui spektakli\xc5\xb3._NEWLINE_1975\xe2\x80\x931983 m. \xe2\x80\x93 Lietuvi\xc5\xb3 meno ansamblio \xe2\x80\x9eDainava\xe2\x80\x9c \xc4\x8cikagoje meno vadovas ir dirigentas. \xc5\xa0iam kolektyvui suk\xc5\xabr\xc4\x97 ir pastat\xc4\x97 penkis muzikinius veikalus: \xe2\x80\x9ePamario pasaka\xe2\x80\x9c (1976 m.), \xe2\x80\x9eK\xc5\xablgrinda\xe2\x80\x9c (1977 m.), \xe2\x80\x9eEmilija Pliateryt\xc4\x97\xe2\x80\x9c (1979 m.), \xe2\x80\x9e\xc4\x8ci\xc4\x8dinskas\xe2\x80\x9c (1980 m.) ir \xe2\x80\x9eVilniaus pilies legenda" (1982 m.). Dauguma \xc5\xa1i\xc5\xb3 veikal\xc5\xb3 buvo parodyti Klyvlende ir Toronte. Muzikini\xc5\xb3 veikal\xc5\xb3 pastatymuose dalyvavo 60\xe2\x80\x9370 dalyvi\xc5\xb3 mi\xc5\xa1rusis choras, solistai, \xc5\xa1ok\xc4\x97jai ir 18\xe2\x80\x9320 muzikant\xc5\xb3 orkestras. Chor\xc4\x85 pareng\xc4\x97 1978 m. 5-ajai JAV ir Kanados lietuvi\xc5\xb3 dain\xc5\xb3 \xc5\xa1ventei Toronte._NEWLINE_1983\xe2\x80\x931989 m. (su vien\xc5\xb3 met\xc5\xb3 pertrauka) \xe2\x80\x93 \xc5\xa0v. Kazimiero lietuvi\xc5\xb3 parapijos Los And\xc5\xbeele vargonininkas ir choro vadovas, chor\xc4\x85 pareng\xc4\x97 1983 m. 6-ajai JAV ir Kanados lietuvi\xc5\xb3 dain\xc5\xb3 \xc5\xa1ventei \xc4\x8cikagoje. Buvo Lituanistin\xc4\x97s mokyklos dainavimo mokytojas ir vyr\xc5\xb3 vokalinio kvarteto vadovas._NEWLINE_1984\xe2\x80\x931986 m. \xe2\x80\x93 priva\xc4\x8dios Eubanks Conservatory of Music fortepijono ir vargon\xc5\xb3 d\xc4\x97stytojas, moter\xc5\xb3 choro vadovas. 1985\xe2\x80\x931986 m. \xe2\x80\x93 privataus universiteto (Sierra University) Muzikologijos katedros muzikos teorijos ir kompozicijos pagrind\xc5\xb3 d\xc4\x97stytojas. 1986\xe2\x80\x931987 m. \xe2\x80\x93 \xc5\xa1io universiteto Leimert Community Orchestra and Music Institute min\xc4\x97t\xc5\xb3 disciplin\xc5\xb3 d\xc4\x97stytojas. 1989 m. vasar\xc4\x85 apsigyven\xc4\x99s St. Petersburge, FL, ver\xc4\x8diasi priva\xc4\x8diomis fortepijono, vargon\xc5\xb3 ir akordeono pamokomis, vadovauja vyr\xc5\xb3 chorui ir moter\xc5\xb3 vokaliniam kvartetui, dalyvauja koncertuose ir gieda ba\xc5\xbeny\xc4\x8diose. 1991\xe2\x80\x931992 m. buvo Floridos (Seminole) berniuk\xc5\xb3 choro koncertmeisteris._NEWLINE_A. Jurgutis \xe2\x80\x93 1976 m. 5-osios Pasaulio lietuvi\xc5\xb3 tautini\xc5\xb3 \xc5\xa1oki\xc5\xb3 \xc5\xa1vent\xc4\x97s \xc4\x8cikagoje dirigentas, 1978 m. \xe2\x80\x93 5-osios ir 1983 m. \xe2\x80\x93 6-osios JAV ir Kanados lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 Toronte ir \xc4\x8cikagoje dirigentas. Pasi\xc5\xbeymi ir kaip kompozitorius. Be min\xc4\x97t\xc5\xb3 scenos muzikini\xc5\xb3 veikal\xc5\xb3, suk\xc5\xabr\xc4\x97 k\xc5\xabrini\xc5\xb3 simfoniniam orkestrui, fortepijonui, dain\xc5\xb3 ir giesmi\xc5\xb3 chorams. Aran\xc5\xbeuoja ir orkestruoja \xc4\xafvairius k\xc5\xabrinius lietuvi\xc5\xb3 dain\xc5\xb3 \xc5\xa1vent\xc4\x97ms ir kitiems kult\xc5\xabriniams renginiams. Australijos 16-osios lietuvi\xc5\xb3 dain\xc5\xb3 \xc5\xa1vent\xc4\x97s atidarymo (1989 m. gruod\xc5\xbeio 26 d.) \xc5\xa1v. Mi\xc5\xa1iose Melburne atliktas stambesnis A. Jurgu\xc4\x8dio k\xc5\xabrinys \xe2\x80\x9eMalda". Los And\xc5\xbeele susik\xc5\xabr\xc4\x97 komitetas jo k\xc5\xabriniams leisti.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'